ร้านเล็กๆ เบียดตัวอยู่ในตึกแถวย่านทองหล่อ ชั้นล่างจัดสไตล์บาร์ ครัวเปิดโล่ง 
นั่งมองเชฟทำอาหารได้เพลินๆ 
จังหวะที่ผมกับอาเจ้กำลังหมุนหาทำเล พนักงานสาวน่ารักพุไทไม่ชะ ก็ชี้ชวนให้ขึ้นไปนั่งบนชั้นสอง 
เบาะนุ่มๆ มีเพลงคลอเบาๆ เหมาะแก่การหย่อนก้นเป็นอย่างยิ่ง
Taper Benedict + Mushroom --- 260 บาท
จานแรกที่มาถึงคือ Eggs Benedict เจ้าไข่สองฟองเสิร์ฟมาในมัฟฟิน ราดฮอลลองแดสซอส เคียงมาด้วยเห็ดผัดเนย หน้าตาธรรมด๊า ธรรมดา แต่สมัยนี้เรามักดูคนที่หน้าตา ไม่สัมผัสถึงข้างใน เพราะฉะนั้นผมเลยจัดการแหวกให้ไข่แดงไหลเยิ้ม แล้วตักเข้าปาก เจ้ามัฟฟินที่ดูแห้งแข็ง กลับนุ่มเบากว่าที่คาด ผสมกับไข่แดงฉ่ำๆ กินร่วมกับเจ้าเห็ดผัดเนย ฮู้ว อร่อย
ผมตักไปคำสองคำก็มีคนปากเบะ คิ้วขมวด... โอเค จานนี้อาเจ้จอง... 
World Famous Congee --- 330 บาท
โจ๊กข้าวกล้องสีน้ำตาล มีนางเอกคือเบค่อนนุ่มๆ ชิ้นโต เข้ากล้องกับตัวประกอบอย่างข้าวพอง ขิงฝอย และไข่ แต่เหลือบไปดูราคา อื่ม โจ๊กเทวดารึไงฮะ แต่เมื่อตักเข้าปาก มันก็เทวดาสมราคา ทั้งตัวข้าวที่หอมมาก ข้นคลั่ก และเนียนสุดยอด กินแล้วได้อารมณ์เหมือนกำลังซดซุปชามโตมากกว่าโจ๊ก
Duck & Waffle --- 390 บาท
ขาเป็ดที่แลดูแห้งกรัง เสิร์ฟคู่วาฟเฟิล ซอสน้ำผึ้ง และซอสสีส้มสะดุดตาที่ถูกราดอย่างตั้งใจอยู่รอบจาน เอ่อ หน้าตาประหลาดแบบนี้ กินยังไงดีหละเนี๊ยะ 
อึ้งอยู่สามวิก็คิดได้ว่า พระเอกมันก็ต้องเป็นเป็ดแหงแซะ ตัดออกมาชิม ถึงหนังจะกรอบและเนื้อนุ่มกว่าหน้าตามาก พร้อมมีกลิ่นหอมอ่อนๆ แต่ก็พูดได้ว่าจืดสนิท
วาฟเฟิลหละ? วาฟเฟิลกรอบนิดๆ นุ่มใน จิ้มซอสน้ำผึ้ง มีกลิ่นน้ำตาลปี๊บอ่อนๆ หวานไปหน่อย
ลองเอาปลายช้อนแตะเจ้าซอสส้มขึ้นมาชิม รสออกมันๆ ปะแล่มๆ
แยกกินท่าจะไม่ได้เรื่อง งั้นแบ่งอย่างละนิดอย่างละหน่อย ราดน้ำผึ้ง ป้ายซอสส้ม แล้วกินมันพร้อมกันซะเลย นี่เองที่ทำให้องค์ประกอบแต่ละชนิดปล่อยรสชาติออกมารวมกัน ลงตัว อร่อยอย่างประหลาด 
“เอ้ยยแก กินรวมกันแล้วอร่อยยอ๊ะ” ผมหันไปหาอาเจ้ ตาเป็นประกาย ซาบซึ้งกับสิ่งที่ค้นพบ

เราได้คุยกับเจ้าของร้านนิดหน่อยตอนจ่ายเงิน เค้าว่าจานนี้ถูกออกแบบมาให้กินร่วมกัน และเจ้าซอสส้มนั่นมาจากน้ำตุ๋นเป็ดเลยทีเดียว หมีเป็ดขอปรบมือให้กับฟามคิดสร้างสรรค์ 
สรุป 
อาหาร 4.5/5 
บริการ 4/5 
บรรยากาศ 4/5 
ความคุ้มค่า 3.5/5


ถึงราคาแบบนี้จะสร้างความเสียหายแก่กระเป๋าแบนๆ ของผมอย่างหนักหน่วง แต่เมนูอาหารที่ผสมผสานกันระหว่างความเป็นสากลกับกลิ่นอายแบบเอเชีย รสชาติอร่อย มีเอกลักษณ์ สร้างประสบการณ์ทางรสชาติที่แตกต่าง ก็ทำให้รู้สึกคุ้มค่า น่าแวะมาในวันพิเศษจ้า

เวลาเปิด-ปิด 
อังคาร - ศุกร์ 
10.00 - 15.00 
เสาร์ - อาทิตย์ 
10.00 - 15.00, 18.00 - 22.00 


อาหารแนะนำ 
Taper Benedict 
World Famous Congee 
Duck & Waffle 

พิกัด 
http://bit.ly/23MgGsJ
